b'\n_START_ARTICLE_\nKaznilnica odre\xc5\xa1itve\n_START_SECTION_\nZgodba\n_START_PARAGRAPH_\nZgodba govori o ban\xc4\x8dniku Andyju Dufresneju (Tim Robbins), ki je leta 1947 obsojen umora svoje \xc5\xbeene in njenega ljubimca, zaradi \xc4\x8desar se znajde v zaporu Shawshank State Prison, izmi\xc5\xa1ljeni kaznilnici v Maineu. Kljub vsem te\xc5\xbeavam v krutem okolju zapora, ki ga vodi pokvarjeni nadzornik Samuel Norton (Bob Gunton), zaradi vztrajnosti ne obupa. Andy, ki vseskozi trdi, da je bil po krivem obsojen umora svoje \xc5\xbeene, ohrani upanje s pomo\xc4\x8djo svoje iznajdljivosti in sojetnika Ellisa Boyda Reddinga, z vzdevkom\xc2\xa0\xc2\xbbRed\xc2\xab\xc2\xa0(Morgan Freeman), s katerim postaneta prijatelja. Tako Andy ugotovi, da Red v zapor lahko pretihotapi tudi stvari, ki jih sicer ni mo\xc4\x8d dobiti in si na ta na\xc4\x8din priskrbi geolo\xc5\xa1ko kladivce, s katerim nato iz razli\xc4\x8dnih kamnov izdeluje \xc5\xa1ahovske figure._NEWLINE_Nekega dne med delom presli\xc5\xa1i, kako se poveljnik paznikov Hadley (Clancy Brown) prito\xc5\xbeuje nad visokimi davki. Andy mu razlo\xc5\xbei, kako se lahko izogne pla\xc4\x8dilu davka na premo\xc5\xbeenje, s \xc4\x8dimer prislu\xc5\xbei sebi in sodelavcem kratek predah in pivo. Govorice o njegovih sposobnostih se hitro raz\xc5\xa1irijo po zaporu in s \xc4\x8dasom za\xc4\x8dne dav\xc4\x8dne napovedi urejati vsem paznikom, pa tudi paznikom iz sosednjih zaporov. Obenem za\xc4\x8dne pomagati tudi v zaporni\xc5\xa1ki knji\xc5\xbenici, za katero mu po vztrajnem pisanju uspe dobiti precej\xc5\xa1njo koli\xc4\x8dino knjig._NEWLINE_Upravnik zapora kmalu zatem za\xc4\x8dne zapornike izkori\xc5\xa1\xc4\x8dati kot ceneno delovno silo za javna dela, s \xc4\x8dimer bogato slu\xc5\xbei, Andyja pa prisili, da zanj pod la\xc5\xbeno identiteto pere denar v zameno za lastno zaporni\xc5\xa1ko celico, dovoljenje za urejanje knji\xc5\xbenice ter nekatere druge ugodnosti._NEWLINE_Leta 1965 v zapor prispe Tommy Williams, ki je obsojen zaradi ropa. Ko mu Andy pove, zaradi \xc4\x8desa se je zna\xc5\xa1el v zaporu, mu Tommy pove, da mu je eden od njegovih biv\xc5\xa1ih sojetnikov priznal, da je izvedel zelo podoben umor. Ko za to zve upravnik, se zboji, da bo Andy po izpustitvi iz zapora javnosti razkril podrobnosti o njegovih ne\xc4\x8dednih poslih. Zato se Andy znajde v samici, Tommyja pa po upravnikovem ukazu ustrelijo pazniki med zre\xc5\xbeiranim poskusom pobega. Ko se Andy upre, da ne bo ve\xc4\x8d pral denarja, mu upravnik zagrozi, da mu bo ukinil vse ugodnosti._NEWLINE_Kmalu zatem Andy pove Redu, da namerava pobegniti v Mehiko, njemu pa predlaga, naj pride za njim, ko bo izpu\xc5\xa1\xc4\x8den iz zapora. Da mu tudi natan\xc4\x8dna navodila, naj po prihodu iz zapora poi\xc5\xa1\xc4\x8de travnik v okolici Buxtona ter vzame nekaj, kar je Andy pustil tam. Naslednji dan je Andyjeva celica prazna, in po naklju\xc4\x8dju v njegovi celici odkrijejo rov, ki ga je Andy s svojim kladivcem kopal 20 let in ga uporabil za pobeg na prostost. Zgodba poka\xc5\xbee, kako se je Andy skozi rov v steni in kanalizacijsko cev prebil iz zapora ter nato z la\xc5\xbeno identiteto izpraznil upravnikov ra\xc4\x8dun, zgodbo o umazanih poslih pa razkril medijem. Zapor obkoli policija, upravnik pa v strahu pred kaznijo naredi samomor._NEWLINE_Po 40 letih kazni je tudi Red pogojno izpu\xc5\xa1\xc4\x8den iz zapora in odlo\xc4\x8di se poiskati tisto, kar mu je naro\xc4\x8dil Andy. Najde kovinsko \xc5\xa1katlo z denarjem in pismo, zato se odpravi v Mehiko, kjer se kon\xc4\x8dno sre\xc4\x8da z Andyjem.\n_START_SECTION_\nPredvajanje\n_START_PARAGRAPH_\nFilm je ob predvajanju v kinematografih do\xc5\xbeivel mla\xc4\x8den odziv, predvsem zato, ker je iz\xc5\xa1el hkrati z uspe\xc5\xa1nicami Forrest Gump, Hitrost in \xc5\xa0und. Z zaslu\xc5\xbekom 28,3 milijona dolarjev so ustvarjalci komaj pokrili stro\xc5\xa1ke, ki so uradno zna\xc5\xa1ali 25 milijonov. Nominiran je bil za sedem oskarjev in ve\xc4\x8d drugih nagrad, a sta ve\xc4\x8dino nagrad tisto leto prejela filma Forrest Gump in \xc5\xa0und. \xc5\xa0ele kasneje, z izdajo za doma\xc4\x8di video, je film po\xc4\x8dasi pridobil kultni status in danes se konstantno uvr\xc5\xa1\xc4\x8da pri vrhu razli\xc4\x8dnih lestvic najbolj\xc5\xa1ih filmov vseh \xc4\x8dasov.'